CELEX: 52014PC0128
Language: mt
Date: 2014-03-11
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea, għall- Konservazzjoni u l-Immaniġġjar ta' Stokkijiet ta' Ħut Migratorju fil-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC)

|
			
		
		
		52014PC0128
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea, għall- Konservazzjoni u l-Immaniġġjar ta' Stokkijiet ta' Ħut Migratorju fil-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC) /* COM/2014/0128 final - 2014/0072 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Bid-Deċiżjoni
tal-Kunsill 2005/75/KE[1],
il-Komunità Ewropea approvat l-adeżjoni tagħha mal-Konvenzjoni dwar
il-Konservazzjoni u l-Immaniġġjar ta' Stokkijiet ta' Ħut
Migratorju fl-Oċean Paċifiku Ċentrali u tal-Punent
(il-Konvenzjoni tal-WCPFC), li stabbiliet il-Kummissjoni għas-Sajd
fil-Punent tal-Paċifiku u l-Paċifiku Ċentrali (WCPFC). Il-WCPFC
hija Organizzazzjoni Reġjonali tal-Ġestjoni tas-Sajd (RFMO)
responsabbli għall-konservazzjoni u l-ġestjoni tat-tonn u
speċijiet bħat-tonn fl-Oċean Paċifiku Ċentrali u
tal-Punent. 
Skont l-Artikolu 218(9) tat-Trattat dwar
il-Funzjonament tal-Unjoni Ewropea, il-pożizzjoni li għandha
tiġi adottata f'isem l-Unjoni fir-rigward tal-RFMOs, bħal meta dawn
ikollhom jadottaw atti b'effetti legali, bl-eċċezzjoni ta' atti li
jissupplimentaw jew jemendaw il-qafas istituzzjonali tagħhom, trid
tiġi adottata bid-Deċiżjoni tal-Kunsill, skont proposta
mill-Kummissjoni.
Bħalissa, pożizzjoni bħal din
fi ħdan l-RFMOs hija stabbilita skont approċċ fuq żewġ
livelli. Deċiżjoni tal-Kunsill tistipula l-prinċipji ta' gwida u
l-orjentazzjonijiet tal-pożizzjoni tal-Unjoni fuq bażi multiannwali,
filwaqt li minn hemm 'il quddiem, din tiġi aġġustata għal
kull laqgħa annwali permezz tad-dokumenti informali tal-Kummissjoni li
jridu jiġu diskussi mill-Grupp ta' Ħidma tal-Kunsill.
Fir-rigward tal-WCPFC, id-Deċiżjoni
tal-Kunsill 13905/09 tat-30 ta' Novembru 2009 tipprovdi
għal valutazzjoni tal-pożizzjoni tal-Unjoni qabel il-laqgħa
annwali tal-2014. Għalhekk, din il-proposta għandha l-għan li
tistipula l-pożizzjoni tal-Unjoni fi ħdan il-WCPFC għall-perjodu
2014-2019 u b'hekk tieħu post id-Deċiżjoni tal-Kunsill 13905/09
li tkopri l-perjodu 2009-2014.
Din ir-reviżjoni għandha l-għan
li tinkorpora l-prinċipji u l-orjentazzjonijiet tal-Politika Komuni
tas-Sajd (PKS) il-ġdida, kif stipulat fir-Regolament (UE)
Nru 1380/2013 tal-Parlament Ewropew u tal-Kunsill[2], u tqis ukoll
l-objettivi tal-Komunikazzjoni mill-Kummissjoni dwar id-dimensjoni esterna
tal-PKS[3].
Barra minn hekk, il-pożizzjoni tal-Unjoni ġiet aġġustata
skont it-Trattat ta' Lisbona. Finalment, il-pożizzjoni nġiebet
konformi sal-limitu possibbli u tqis l-ispeċifiċitajiet tal-RFMOs
differenti. 
Bħalma huwa l-każ
għall-pożizzjonijiet kurrenti, il-pożizzjoni li ġejja fiha
prinċipji u orjentazzjonijiet. Barra minn hekk, il-proċess standard
għall-ispeċifikazzjoni minn sena għal sena tal-pożizzjoni
tal-Unjoni ġie inkorporat kif kien mitlub mill-Istati Membri għal
pożizzjonijiet li, aktar riċenti, inġiebu konformi.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Id-dimensjoni esterna tal-PKS kienet
tagħmel parti mill-valutazzjoni tal-impatt għall-proposti tar-riforma
tal-PKS. Il-prinċipji u l-orjentazzjonijiet miftiehma għall-PKS
il-ġdida sempliċiment qed jiġu trasposti fil-pożizzjonijiet
riveduti. 
3.           L-ELEMENTI LEGALI
TAL-PROPOSTA
Id-Deċiżjoni li ġejja hija
bbażata fuq it-Trattat dwar il-Funzjonament tal-Unjoni Ewropea, u b'mod
partikolari fuq l-Artikolu 43(2), flimkien mal-Artikolu 218(9) li
jipprovdi li, abbażi ta' proposta mill-Kummissjoni, il-Kunsill għandu
jadotta deċiżjoni li tistabbilixxi l-pożizzjonijiet li
għandhom jiġu adottati f'isem l-Unjoni f'korp stabbilit minn ftehim
meta dak il-korp jissejjaħ biex jadotta atti b'effetti legali. Din
għandha tapplika għall-pożizzjoni li għandha tiġi
adottata mill-Kummissjoni f'isem l-Unjoni dwar il-WCPFC. 
Ir-Regolament (UE) Nru 1380/2013
tal-Parlament Ewropew u tal-Kunsill[4]
huwa l-bażi legali li tistipula l-prinċipji li għandhom
jiġu riflessi f'dan il-mandat ta' nnegozjar. 
Id-Deċiżjoni li jmiss għandha
tieħu post id-Deċiżjoni tal-Kunsill 13905/09 li tkopri
l-perjodu 2009-2014 u għandha tkopri l-perjodu 2014-2019. 
2014/0072 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f'isem l-Unjoni Ewropea, għall- Konservazzjoni u
l-Immaniġġjar ta' Stokkijiet ta' Ħut Migratorju fil-Kummissjoni
għas-Sajd fil-Punent tal-Paċifiku u l-Paċifiku Ċentrali
(WCPFC)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 43(2)
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Artikolu 38
tat-Trattat dwar il-Funzjonament tal-Unjoni Ewropea, flimkien
mal-Artikolu 39 tiegħu, jistipula li wieħed mill-għanijiet
tal-Politika Komuni tas-Sajd huwa li tiżgura d-disponibbiltà
tal-provvisti. 
(2)       Ir-Regolament (UE)
Nru 1380/2013 tal-Parlament Ewropew u tal-Kunsill[5] jipprovdi li l-Unjoni
għandha tiżgura li l-attivitajiet tas-sajd u l-akkwakultura jkunu
sostenibbli ambjentalment għal żmien twil u jiġu ġestiti
b'mod li jkun konsistenti mal-objettivi li jinkisbu benefiċċji
ekonomiċi, soċjali u tal-impjiegi u li jsir kontribut
għall-provvisti tal-ikel. Ir-Regolament jipprovdi wkoll li l-Unjoni
għandha tapplika l-approċċ prekawzjonarju
għall-ġestjoni tas-sajd, u għandha tfittex li tiżgura li
l-isfruttament ta' riżorsi bijoloġiċi ħajjin tal-baħar
jirripristina l-popolazzjoni tal-ispeċijiet mistada u jżommhom 'il
fuq minn livelli li jistgħu jipproduċu r-rendiment massimu
sostenibbli. Ir-Regolament jipprovdi wkoll li l-Unjoni għandha jkollha
l-għan li timxi fuq miżuri ta' ġestjoni u konservazzjoni
abbażi tal-aħjar pariri xjentifiċi disponibbli, li tippromwovi
metodi ta' sajd li jikkontribwixxu għal sajd iktar selettiv u, kemm jista'
jkun, l-evitar jew it-tnaqqis ta' qabdiet ta' ħut mhux mixtieqa, li s-sajd
isir b'impatt baxx fuq l-ekosistema tal-baħar u fuq ir-riżorsi
tas-sajd u li gradwalment jiġi eliminat ir-rimi lura ta' ħut. Barra
minn hekk, ir-regolament jipprovdi speċifikament li dawn il-prinċipji
għandhom jiġu applikati mill-Unjoni fil-politika esterna tagħha.

(3)       Bid-Deċiżjoni
tal-Kunsill 2005/75/KE[6],
il-Komunità Ewropea approvat l-adeżjoni tagħha mal-Konvenzjoni dwar
il-Konservazzjoni u l-Immaniġġjar ta' Stokkijiet ta' Ħut
Migratorju fl-Oċean Paċifiku Ċentrali u tal-Punent
(il-Konvenzjoni tal-WCPFC), li stabbiliet il-Kummissjoni għas-Sajd
fil-Punent tal-Paċifiku u l-Paċifiku Ċentrali (WCPFC). Il-WCPFC
hija repsonsabbli għall-adozzjoni ta' miżuri mfasslin biex
jiżguraw il-konservazzjoni u l-użu sostenibbli fuq medda twila ta'
żmien ta' stokkijiet ta' ħut li jpassu ħafna (fosthom it-tonn u
il-ħut bħat-tonn) fiż-Żona tal-Konvenzjoni u biex
tissalvagwardja l-ekosistemi marittimi li fihom ikunu jinsabu dawn
ir-riżorsi. Miżuri bħal dawn jistgħu jsiru vinkolanti
għall-Unjoni.
(4)       Skont l-Artikolu 218(9)
tat-Trattat dwar il-Funzjonament tal-Unjoni Ewropea, il-pożizzjoni li
għandha tiġi adottata f'isem l-Unjoni fir-rigward tal-Organizzazzjonijiet
Reġjonali tal-Ġestjoni tas-Sajd, meta dawn ikollhom jadottaw atti
b'effetti legali, bl-eċċezzjoni ta' atti li jissupplimentaw jew
jemendaw il-qafas istituzzjonali tagħhom, trid tiġi adottata mid-Deċiżjoni
tal-Kunsill, skont proposta mill-Kummissjoni.
(5)       Fid-dawl tan-natura li dejjem
qed tevolvi tar-riżorsi tas-sajd fiż-Żona tal-Konvenzjoni
tal-WCPFC u l-ħtieġa sussegwenti li l-pożizzjoni tal-Unjoni tqis
żviluppi ġodda, inkluż informazzjoni ġdida statistika,
bijoloġika u ta' natura oħra ppreżentata qabel jew waqt
il-Laqgħa annwali tal-WCPFC, iridu jiġu stabbiliti proċeduri,
f'konformità mal-prinċipju ta' kooperazzjoni sinċiera qalb
l-istituzzjonijiet tal-Unjoni minqux fl-Artikolu 13(2) TUE, għall-ispeċifikazzjoni
tal-pożizzjoni tal-Unjoni minn sena għal sena;
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi adottata mill-Unjoni
Ewropea fil-Laqgħa annwali tal-WCPFC meta dak il-korp jintalab biex
jadotta deċiżjonijiet li għandhom effetti legali, hija stipulata
fl-Anness I ta' din id-Deċiżjoni.
Artikolu 2
L-ispeċifikazzjoni
tal-pożizzjoni tal-Unjoni minn sena għal sena li għandha
tittieħed fil-Laqgħa annwali tal-WCPFC għandha ssir b'konformità
mal-Anness II ta' din id-Deċiżjoni.
Artikolu 3
Il-pożizzjoni tal-Komunità stipulata fl-Anness I
tad-Deċiżjoni preżenti għandha tiġi vvalutata u, fejn
xieraq, riveduta mill-Kunsill fuq proposta tal-Kummissjoni, sa mhux aktar tard
mil-Laqgħa annwali tal-Kummissjoni WCPFC fl-2019.
Artikolu 4
Din id-Deċiżjoni tieħu post id-Deċiżjoni tal-Kunsill 13905/09
tat-30 ta' Novembru 2009. 
Artikolu 5
Din
id-Deċiżjoni għandha tidħol fis-seħħ fi XXX
Magħmul fi Brussell,
                                                                       Għall-Kunsill
                                                                       Il-President
[1]               ĠU L 32, 4.2.2005, p. 1
[2]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p.22).
[3]               COM(2011) 424 tat-13.7.2011
[4]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p.22).
[5]               Ir-Regolament (UE) Nru 1380/2013 tal-Parlament
Ewropew u tal-Kunsill dwar il-Politika Komuni tas-Sajd, li jemenda
r-Regolamenti tal-Kunsill (KE) Nru 1954/2003 u (KE) Nru 1224/2009 u
li jħassar ir-Regolamenti tal-Kunsill (KE) Nru 2371/2002 u (KE)
Nru 639/2004 u d-Deċiżjoni tal-Kunsill 2004/585/KE (ĠU
L 354 tat-28/12/2013, p.22).
[6]               ĠU L 32, 4.2.2005, p. 1